CELEX: C2006/212/63
Language: sk
Date: 2006-09-02 00:00:00
Title: Vec T-182/06: Žaloba podaná 12. júla 2006 – Holandské kráľovstvo/Komisia

2.9.2006   
            
            
               SK
            
            
               Úradný vestník Európskej únie
            
            
               C 212/35
            
         Žaloba podaná 12. júla 2006 – Holandské kráľovstvo/Komisia
   (Vec T-182/06)
   (2006/C 212/63)
   Jazyk konania: holandčina
   Účastníci konania
   
      Žalobca: Holandské kráľovstvo (v zastúpení: H. G. Sevenster a D. J. M. de Grave, splnomocnení zástupcovia)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie 2006/372/ES z 3. mája 2006 týkajúce sa návrhu vnútroštátnych ustanovení, o ktorých informovalo Holandské kráľovstvo podľa článku 95 ods. 5 Zmluvy o ES, stanovujúcich limitné hodnoty emisií tuhých častíc z vozidiel so vznetovými motormi,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobca informoval Komisiu podľa článku 95 ods. 5 ES o svojom zámere stanoviť vnútroštátne predpisy na obmedzenie emisií tuhých častí vozidiel so vznetovými motormi odchylne od ustanovení smernice 98/69/ES (1). Na základe týchto pravidiel sa s účinnosťou od 1. januára 2007 mala pre emisie jemných tuhých častíc stanoviť limitná hodnota 5 mg na kilometer pre nové osobné autá a úžitkové vozidlá so vznetovými motormi. Súčasná limitná hodnota podľa smernice 98/69 je 25 mg na kilometer. Vzhľadom na špecifické problémy v Holandsku týkajúce sa kvality ovzdušia sa holandská vláda domnieva, že je nevyhnutné prijať prísnejší predpis. Komisia zamietla navrhnutý vnútroštátny predpis napadnutým rozhodnutím 2006/372/ES (2).
   Na podporu svojej žaloby žalobca na prvom mieste tvrdí porušenie Komisiou hodnotiacich kritérií článku 95 ods. 5 ES, pretože sa domnievala, že Holandsko neuviedlo, že ide o špecifický problém týkajúci sa kvality ovzdušia a konkrétne povinností podľa smernice 99/30 (3).
   Na druhom mieste žalobca uvádza, že došlo k porušeniu povinnosti starostlivosti a povinnosti odôvodnenia podľa článku 253 ES, keďže Komisia bez uvedenia podrobných dôvodov nezohľadnila aktuálnejšie a relevantnejšie údaje, ktoré holandská vláda poskytla včas pred prijatím napadnutého rozhodnutia.
   Na treťom mieste žalobca uvádza, že Komisia porušila Zmluvu o ES tým, že pri posudzovaní alternatívnych opatrení podľa článku 95 ods. 6 ES nepostupovala na základe špecifického cieľa vnútroštátneho ustanovenia, pre ktoré sa žiadal súhlas.
   Žalobca tiež tvrdí, že došlo k porušeniu povinnosti podľa článku 253 ES uviesť odôvodnenie hodnotenia podmienok podľa článku 95 ods. 6 ES.
   Žalobca na záver dodáva porušenie článku 95 ods. 5 a 6 ES a požiadavky podľa článku 253 ES uviesť odôvodnenie, a to z dôvodu, že Komisia sa v rámci posudzovania žiadosti holandskej vlády zaoberala medzinárodnými súvislosťami plánovaného opatrenia.
   
      (1)  Smernica Európskeho parlamentu a Rady 98/69/ES z 13. októbra 1998 o opatreniach, ktoré sa majú prijať proti znečisťovaniu ovzdušia emisiami z motorových vozidiel a ktorou sa mení a dopĺňa smernica Rady 70/220/EHS (Ú. v. ES L 350, 1998, s. 1; Mim. vyd. 13/023, s. 126).
   
      (2)  Rozhodnutie Komisie 2006/372/ES z 3. mája 2006 týkajúce sa návrhu vnútroštátnych ustanovení, o ktorých informovalo Holandské kráľovstvo podľa článku 95 ods. 5 Zmluvy o ES, stanovujúcich limitné hodnoty emisií tuhých častíc z vozidiel so vznetovými motormi [oznámené pod číslom K(2006) 1791] (Ú. v. EÚ L 142, 2006, s. 16).
   
      (3)  Smernica Rady 1999/30/ES z 22. apríla 1999 o limitných hodnotách oxidu siričitého, oxidu dusičitého a oxidov dusíka, tuhých znečisťujúcich látok a olova v okolitom ovzduší (Ú. v. ES L 163, 1999, s. 41; Mim. vyd. 15/004, s. 164).